
Kamparo aliejus Valentis 100 mg/ml odos tirpalas
Raceminis kamparas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Kamparo aliejus Valentis ir kam jis vartojamas
2.	Kas žinotina prieš vartojant Kamparo aliejų Valentis
3.	Kaip vartoti Kamparo aliejų Valentis
4.	Galimas šalutinis poveikis
5.	Kaip laikyti Kamparo aliejų Valentis
6.	Pakuotės turinys ir kita informacija


1.	Kas yra Kamparo aliejus Valentis ir kam jis vartojamas

Kamparas gaunamas iš kamparmedžio arba sintetiniu būdu iš balteglės sakų ir terpentino.
Vartojamas ant odos kamparas dirgina odoje esančias juntamųjų nervų galūnes, todėl išsiplečia odos ir po ja esančių audinių kraujagyslės, toje vietoje gerėja kraujotaka ir medžiagų apykaita.

Vaisto vartojama vietiniam skausmo malšinimui esant raumenų, sausgyslių bei sąnarių uždegimui.

Vaisto netinka vartoti ūminiu ligos laikotarpiu.

Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Kamparo aliejų Valentis

Kamparo aliejaus Valentis odos tirpalo vartoti negalima

· jeigu yra alergija kamparui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Kamparo aliejų Valentis.

Vaisto negalima vartoti ant atvirų žaizdų, egzemos, pažeistos, šlapiuojančios, suskeldėjusios odos, šalia akių bei ant gleivinių;

Kad būtų išvengta toksinio poveikio, juo negalima tepti didelių odos plotų, pateptos vietos uždengti orui nepralaidžiais tvarsčiais.

Pajutus stiprų dirginimą arba skausmą, odą reikia nuplauti šiltu vandeniu su muilu ir vaisto toliau nevartoti.

Vaikams
Kamparo aliejaus Valentis nerekomenduojama vartoti vaikams, nes duomenų apie saugumą ir veiksmingumą nepakanka.

Kiti vaistai ir Kamparo aliejus Valentis
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Vaistas gali didinti kitų kartu lokaliai vartojamų vaistinių preparatų prasiskverbimą per odą.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.
Nors duomenų apie žalingą preparato poveikį vaisiui nėra, jo nėščioms moterims ir žindyvėms galima vartoti tik būtinu atveju.

Vairavimas ir mechanizmų valdymas
Kamparo aliejus Valentis gebėjimo vairuoti ir valdyti mechanizmus neveikia.


3.	Kaip vartoti Kamparo aliejų Valentis

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Vartojimo būdas
Vartoti ant odos.

Suaugusiesiems
Skaudamą vietą 2-3 kartus per dieną gerai įtrinti 10 – 15 ml odos tirpalo ir pamasažuoti.

Vartojimas vaikams
Kamparo aliejaus Valentis nerekomenduojama vartoti vaikams, nes duomenų apie saugumą ir veiksmingumą nepakanka.

Ką daryti pavartojus per didelę Kamparo aliejaus Valentis dozę?
Dėl perdozavimo gali būti sudirginta oda.

Neteisingai pavartojus
Preparato išgėrus, gali atsirasti skrandžio ir žarnyno sutrikimai, tokie kaip vėmimas ar viduriavimas. Gydymas simptominis. Toksiniam išgerto kamparo poveikiui itin jautrūs vaikai.

Jei Jūs ar Jūsų vaikas atsitiktinai išgėrė Kamparo aliejaus Valentis, būtina nedelsiant kreiptis į gydytoją, kuris paskirs reikiamą gydymą. Negalima sukelti vėmimo.

Pamiršus pavartoti Kamparo aliejaus Valentis
Negalima vartoti dvigubos dozės norint kompensuoti praleistą dozę.

Nustojus vartoti Kamparo aliejų Valentis
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Imuninės sistemos sutrikimai
Labai retai (pasireiškia mažiau nei 1 pacientui iš 10000). Padidėjusio jautrumo reakcijos.

Odos ir poodinio audinio sutrikimai
Dažnis nežinomas (negali būti įvertintas pagal turimus duomenis). Odos dirginimas; kontaktinė egzema.

Nervų sistemos sutrikimai
Dažnis nežinomas (negali būti įvertintas pagal turimus duomenis). Centrinės nervų sistemos sujaudinimo simptomai, traukulių padažnėjimas ir pasunkėjimas epilepsija sergantiems ligoniams (dėl vaisto patekimo į kraują vartojant ilgai arba juo tepant didelį odos plotą).

Širdies sutrikimai
Dažnis nežinomas (negali būti įvertintas pagal turimus duomenis). Kraujo spaudimo padidėjimas, širdies ritmo sutrikimas (dėl vaisto patekimo į kraują vartojant ilgai arba juo tepant didelį odos plotą).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Kamparo aliejų Valentis 

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 ºC temperatūroje.
Buteliuką laikyti išorinėje dėžutėje, kad preparatas būtų apsaugotas nuo šviesos.

Ant etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Kamparo aliejaus Valentis sudėtis
-	Veiklioji medžiaga yra raceminis kamparas. 1 ml odos tirpalo yra 100 mg raceminio kamparo.
-	Pagalbinė medžiaga yra saulėgrąžų aliejus.

Kamparo aliejaus Valentis išvaizda ir kiekis pakuotėje
Skaidrus, gelsvos spalvos, kamparo kvapo aliejinis skystis.
Vaistas tiekiamas stikliniame buteliuke arba plastikiniame buteliuke su lašintuvu, kuriame yra 30 ml arba 40 ml odos tirpalo. Kartono dėžutėje vienas buteliukas.
Gali būti tiekiamos ne visų dydžių pakuotės.

Registruotojas
UAB „Valentis“
Molėtų pl. 11
LT-08409 Vilnius
Lietuva

Gamintojas
UAB „Valentis“
Taikos pr. 102 
LT-51195 Kaunas,
Lietuva
Tel.: +370 37 452650
Faksas: +370 37 452664

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „Valentis“
Molėtų pl. 11
LT-08409 Vilnius, Lietuva
Tel.: +370 5 2701225
Faksas: +370 5 2701223


Šis pakuotės lapelis paskutinį kartą peržiūrėtas 2016-02-12

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

